钦定古今图书集成/明伦汇编/官常典/第218卷 > 陈尧叟
## 钦定古今图书集成/明伦汇编/官常典/第218卷 > 陈尧叟

按《宋史陈尧佐传》：“尧佐兄尧叟，字唐夫，高祖翔，河朔
人，为蜀新井令，因家焉，遂为阆州阆中人。父省华，字
善则，事孟昶为西水尉。蜀平，授陇城主簿，累迁栎阳
令。县之郑白渠，为邻邑强族所据，省华尽去壅遏，水
利均及，民皆赖之。徙楼烦令。端拱三年，太宗亲试进
士，伯子尧叟登甲科，占谢辞气明辨，太宗顾左右曰：
‘此谁子’？”王沔以省华对，即召省华为太子中允，俄判
三司都凭由司，改盐铁判官，迁殿中丞。河决郓州，命
省华领州事。俄为京东转运使，超拜祠部员外郎、知
苏州，赐金紫。时遇水灾，省华复流民数千户，殍者悉
瘗之，诏书褒美。历户部、吏部二员外郎，改知潭州。省
华智辨有吏干，入掌左藏库，判吏部南曹，擢鸿胪少
卿。景德初，判吏部铨，权知开封府，转光禄卿。旧制，卿、
监坐朵殿，太宗以省华权莅京府，别设其位，升于两
省五品之南。省华以府事繁剧，请禁宾友相过，从之。
未几，因疾求解任，拜左谏议大夫，再表乞骸骨，不许。
手诏存问，亲阅方药赐之。三年，卒，年六十八，特赠太
子少师。尧叟解褐光禄寺丞、直史馆，与省华同日赐
绯，迁秘书丞。久之，充三司河南东道判官。时宋、亳、陈、
颍民饥，命尧叟及赵况等分振之。再迁工部员外郎、
广南西路转运使。岭南风俗，病者祷神不服药，尧叟
有《集验方》，刻石桂州驿。又以地气蒸暑，为植树凿井，
每三二十里置亭舍，具饮器，人免暍死。会加恩，黎桓
为交州国信使，初将命者，必获赠遗数千缗。桓责赋
敛于民，往往断其手及足趾。尧叟知之，遂奏召桓子，
授以朝命，而却其私觌。又桓界先有亡命来奔者，多
匿不遣，因是海贼频年入寇，尧叟悉捕亡命归桓，桓
感恩，并捕海贼为谢。先是，岁调雷、化、高、藤、容、白诸州
兵，使辇军粮汎海给琼州。其兵不习水利，率多沈溺，
咸苦之。海北岸有递角场，正与琼对，伺风便一日可
达，与雷、化、高、太平四州地水路接近。尧叟因规度移
四州民租米输于场，第令琼州遣蜑兵具舟自取，人
以为便。咸平初，诏诸路课民种桑枣。尧叟上言曰：“臣
所部诸州，土风本异，田多山石，地少桑蚕。昔云八蚕
之绵，谅非五岭之俗。度其所产，恐在安南。今其民除
耕水田外，地利之博者惟麻苎耳。麻苎所种，与桑柘
不殊，既成宿根，旋擢新干，俟枝叶裁茂则刈获之。周
岁之间，三收其苎，复一固其本，十年不衰。始离田畴，
即可纺绩。然布之出，每端止售百钱，盖织者众，市者
少，故地有遗利，民艰资金。臣以国家军须所急，布帛
为先，因劝谕部民广植麻苎，以钱盐折变收市之，未
及二年，已得三十七万馀匹。自朝廷克平交、广，布帛
之供，岁止及万，较今所得，何止十倍！今树艺之民，相
率竞劝，杼轴之功，日以滋广。欲望自今许以所种麻
苎顷亩折桑枣之数，诸县令佐依例书历为课，民以
布赴官卖者，免其算税。如此，则布帛上供，泉货下流，
公私交济，其利甚博。”诏从之。代还，加刑部员外郎，充
度支判官。未几，会抚水蛮酋蒙令国杀使臣扰动，命
尧叟为广南东、西两路安抚使，赐金紫遣之。事平，迁
兵部，拜主客郎中、枢密直学士、知三班兼银台、通进
封驳司、制置郡牧使。河决澶州王陵口，诏往护塞之，
遂与冯拯同为河北、河东安抚副使。时中外上封奏
者甚众，命与拯详定利害，及与三司议减冗事。俄与
拯并拜右谏议大夫、同知枢密院事。有言：“三司官吏
积习依违，文牒有经五七岁不决者，吏民抑塞，水旱
灾沴，多由此致。请委逐部判官检覆判决，如复稽滞，
许本路转运使闻奏，命官推鞫，以警弛慢。”乃诏尧叟
与拯举常参官“干敏者，同三司使议减烦冗，参决滞
务。”尧叟请以秘书丞、直史馆孙冕同领其事。凡省去
烦冗文帐二十一万五千馀道，又减河北冗官七十
五员。五年，郊祀，进给事中。会王继英为枢密使，以尧
叟签署院事，奉秩恩例悉同副使。迁工部侍郎。真宗
幸澶渊，命乘传先赴北砦按视戎事，许以便宜。景德
中，迁刑部、兵部二侍郎，与王钦若并知枢密院事。真
宗朝陵，权东京留守。每裁剸刑禁，虽大辟亦止面取
状，亟决遣之，故狱无系囚。真宗曰：“尧叟素有裁断，然
重事宜付有司按鞫而详察之。”因密加诏谕。俄兼群
牧制置使。始置使，即以尧叟为之，及掌枢密，即罢其任。至是，以国马戎事之本，宜得大臣总领，故又委尧
叟焉。自是多立条约。又著《监牧议》，述马政之重，预修
国史。大中祥符初，东封，加尚书左丞，诏撰《朝觐坛碑》，
进工部尚书。献《封禅圣制颂》，帝作歌答之。祀汾阴，为
经度制置使，判河中府。礼成，进户部尚书。时诏王钦
若为《朝觐坛颂》，表让尧叟，不许，别命尧叟撰《亲谒太
宁庙颂》，加特进，赐功臣。又以尧叟善草隶，诏写途中
御制歌诗刻石。五年，与钦若并以本官检校太傅、同
平章事，充枢密使，加检校太尉。从幸太清宫，加开府
仪同三司。未几，与钦若罢守本官，仍领群牧。明年，复
与钦若以本官检校太尉、同平章事，充枢密使。尧叟
素有足疾，屡请告。九年夏，帝临问，劳，赐加等。疾甚，表
求避位，遣阁门使杨崇勋至第抚慰，以询其意。尧叟
词志颇确，优拜右仆射、知河阳。肩舆入辞，至便坐，许
三子扶掖升殿，赐诗为饯，又赐仲子希古绯服。天禧
初，病亟，召其子执笔，口占奏章，求还辇下，诏许之。肩
舆至京师，卒，年五十七。废朝二日，赠侍中，谥曰“文忠”，
录其孙知言、知章为将作监主簿，长子师古，赐进士
出身，后为都官员外郎。希古至太子中舍，坐事除籍。
尧叟伟姿貌，强力，奏对明辨，多任智数，久典机密，军
马之籍，悉能周记。所著《请盟录》三集二十卷。母冯氏
性严，尧叟事亲孝谨，怡声侍侧，不敢以贵自处。家本
富，禄赐且厚，冯氏不许诸子事华侈。景德中，尧叟掌
枢机，弟尧佐直史馆，尧咨知制诰，与省华同在北省，
诸孙任官者十数人，宗亲登科者又数人，荣盛无比。
宾客至，尧叟兄弟侍立省华侧，客不自安，多引去。旧
制，登枢近者，母妻即封郡夫人，尧叟以父在朝，母止
从父封，遂以妻封表让于母，朝廷援制不许。父既卒，
帝欲褒封其母，以问王旦，旦曰：“虽私门礼制未阕，公
朝降命，亦无嫌也。”乃封上党郡太夫人，进封滕国。年
八十馀无恙，后尧叟数年卒。〈按宋史原本以尧叟弟尧佐居前而以其父省

华事迹俱从《尧佐传》叙出，而尧叟只作附传，殊不可解。今以尧叟居前，省华从《尧叟传》叙出，而《尧佐传》列于后，庶几不失伦次。